Oppilaat ja opettajat ovat harjoitelleet tietoisuus­taitoja, ja tulokset ovat lupaavia: ”Joidenkin mukana olleiden elämä tuntuu muuttuneen kokonaan”

Jo tuhannet oppilaat ja sadat opettajat ovat harjoitelleet tietoisuustaitoja ja havainneet, että ne tuovat jaksamista, rauhallisuutta ja parempaa unta.

Levollisempaa oloa ja rauhallisuutta, parempaa jaksamista, keskittymiskykyä ja unta. Näin huimia tuloksia on saatu opettamalla tietoisuustaitoja opettajille ja oppilaille.

Helsingin yliopiston ja Folkhälsanin tutkimuslaitoksen Terve oppiva mieli -niminen hanke alkoi oppilaisiin kohdistuneella tutkimuksella, jossa noin kolme- ja puolituhatta 12–15-vuotiasta oppilasta osallistui kerran viikossa hyvinvoinnin oppitunnille. Tunnilla joko rentouduttiin tai harjoiteltiin tietoisuustaitoja (mindfulness) kiinnittämällä huomio omassa mielessä ja kehossa tapahtuviin asioihin.